Benny Engelbrecht (S), 2009-04-17:
Da fru Karen Hækkerup, der er vores ordfører på området, ikke er i stand til at være til stede i dag, skal jeg på hendes vegne fremføre følgende.
Knive hører ingen steder hjemme i nattelivet.
Desværre er der alt for mange, der alligevel går med kniv.
Nogle af dem er lovlige, andre er strengt forbudt.
Men som det nok er de fleste bekendt, kan det godt være svært at se, om en kniv er lovlig eller ej.
Det afhænger bl.a. af længden på knivens blad, og af, hvorvidt kniven kan låses fast.
Og når aviser gør sig muntre over emnet, viser det sig, at det er ganske svært at identificere, hvilke knive der er lovlige, og hvilke der i forvejen er forbudt.
Omvendt er samtlige tragiske knivdrab, der har været i nattelivet rundtomkring i Danmark, blevet begået med i forvejen ulovlige knive.
Det vidner om to ting, dels at mange er i besiddelse af en ulovlig kniv, dels at et forbud måske ikke vil have den store betydning i forhold til dem, der tager en i forvejen ulovlig kniv med i nattelivet.
Alligevel mener Socialdemokraterne, at Dansk Folkeparti har en pointe med dette beslutningsforslag.
For som det beskrives i forslaget, har man eksempelvis i Norge stor succes med at have lavet et totalforbud mod knive, for det har kombineret med en oplysningskampagne faktisk fjernet knivene fra nattelivet.
At et eventuelt knivforbud skal kombineres med en oplysningskampagne, har hele tiden været en af Socialdemokraternes pointer, når vi har debatteret spørgsmålet om knivforbud.
For et forbud alene vil ikke fjerne knivene fra nattelivet.
At få knivene væk kræver en holdningsændring, og den kommer kun, hvis vi satser aktivt på en holdningsændrende kampagne.
Uanset om et forbud bliver vedtaget eller ej, er en kampagne en rigtig god idé, for det vil få færre til at tage kniv med i byen, og dermed vil en kampagne også kunne redde liv.
Når en ung tager en kniv med i byen, er det ganske ofte ikke for selv at bruge den, men for at beskytte sig, fordi den unge tror, at alle andre også har en kniv med i byen.
Så er det, at det ulykkelige kan ske: at en kniv, der er taget med for beskyttelse ender som et drabsvåben, for når alkoholen eller pillerne har gjort sit, kan en kniv, der er taget med for beskyttelsens skyld, alligevel føre til, at den, der har taget kniven med, enten selv bliver gerningsmand eller bliver offer i et slagsmål, alene fordi kniven trækkes over for andre.
Knive er farlige i nattelivet, og derfor skal de væk.
Socialdemokraterne vil gerne være med til at debattere et forbud, men vi er nok mest tilhængere af et forsøg, inden vi går hele vejen, som Dansk Folkeparti i dette beslutningsforslag foreslår, for det er jo noget af en balancegang.
At alle knive er forbudte, betyder jo også, at onkel Kajs æblekniv forbydes, og det kan give anledning til nogle uheldige anholdelser og nogle dumme anholdelser, især når man tager i betragtning, at de overfald, der i dag sker med kniv, sker med de knive, der i forvejen er ulovlige.
Vi er forsigtigt positive over for Dansk Folkepartis forslag, men mener altså, at et forsøg vil være en god idé, inden man laver den endelige lovgivning, der skal være landsdækkende.
Hvis beslutningsforslaget kommer til afstemning, vil vores stemmeafgivelse derfor afhænge af udvalgsbehandlingen.
Men vi synes, at Dansk Folkeparti rejser en vigtig debat, og vi vil gerne være med til at finde en løsning, for der kan ikke være nogen tvivl om, at knivene skal ud af nattelivet.